Menlopark maak geskiedenis | Netwerk24
Deur Wim Pretorius 18 Augustus 2019 09:24
Die Hoërskool Menlopark het gister sy eerste groot Noordvaal-titel verower toe hy die Virseker­beker-reeks se trofee omhoog gehou het.
Menlopark vier gister hul geskiedkundige sege. Foto: jorina raath, speedshots.co.za
Die Parkies het Helpmekaar Kollege met 44-17 die loef afgesteek in die Beker-kompetisie, en sodoende die eerste keer geseëvier in dié reeks, wat voorheen as die Beeld-trofee, Direkteurs-trofee en Administrateursbeker bekend gestaan het
Die Pretorianers was rustyd nog 13-17 agter. Helpmekaar het byna ál die speelwerk in die eerste helfte gedoen en was in 'n oogwink met 12-0 voor danksy drieë deur die binnesenter, Divan Esterhuizen, en die vleuel, Christiaan Bezuidenhout, voordat die Parkies die gety geswaai het.
Met die aanbreek van die tweede helfte het die Parkies die Helpies egter in die grond in gespeel met nóg vier drieë, terwyl die Helpies punteloos gehou is. Die Parkies is aangevuur deur begeesterde vertonings deur hul haker, Enrique Coutriers, met die kaptein en kantman, Lohan Potgieter, wat self alles op die veld gelaat het. Agterlangs was die binnesenter, Ruan Oosthuizen, 'n gifangel, terwyl die regtervleuel, Ulrich Wiese, sy seisoen met twee drieë afgesluit het.
Die Hoërskool Ben Vorster van Tzaneen kon uiteindelik weer silwerware in hul kas sit nadat hulle in die Plaat-kompetisie die Hoërskool Eldoraigne naelskraap met 37-36 getroef het.
Die Hoërskool Hugenote van Springs het die Hoërskool Middelburg 'n deeglike pak slae met 57-34 gegee en die titel in die Skild-kompetisie opgeraap.